VG-Svea: - Hvis de taper cupfinalen, vil ikke folk huske Rosenborg som det beste laget

SLO VIKING: Rosenborg-spillerne jubler etter Tobias Mikkelsens 2-0-scoring mot Viking på Lerkendal i går kveld. Foto: Kristian Helgesen, VG

Mini om RBK: - De andre er grønne av misunnelse

Mini Jakobsen mener Rosenborg har den beste sesongen i norsk fotball - selv om Strømsgodset skulle ende opp som seriemestere.

Jon Martin Henriksen

Oppdatert 20. mai 2016

Artikkelen er over seks år gammel

Gårsdagens resultater gjør at trønderne ligger ett poeng bak Strømsgodset før helgens serieavslutning i eliteserien.

Per Joar Hansen hevdet han ikke var irritert over all rosen drammenserne har fått den siste tiden, men sa til VG etter kampen på Lerkendal at «gullet har vært delt ut i 14 dager».

- Et samlet Fotball-Norge er vel enige om at de Godset har spilt mer underholdene fotball. Og når så godt som alle er samlet om det, så må det til en viss grad være riktig. «Perry» har allerede tatt fire poeng mer enn Rosenborg gjorde i fjor. De skal spille cupfinale og kjemper fortsatt om gullet. Sånn sett er det ingen tvil om at Rosenborg har den beste sesongen, sier TV 2-ekspert Mini Jakobsen til VG.

- Men hva om gullet ryker og de taper cupfinalen?

- Det er selvfølgelig skuffende, men det er fortsatt to sølv. Fremdeles ville alle andre i Fotball-Norge ha vært kjempehappy med det før seriestart. Rosenborg har et mål om å vinne, det er det ingen tvil om. Med klubbens satsning og budsjett så skal de være med i toppen, men to andreplasser vil fortsatt være topplasseringer. Samtidig har de et snitt på Lerkendal på 15.000 tilskuere. De andre er grønne av misunnelse på det, svarer Jakobsen.

- Vil ikke huske tap

TV 2-EKSPERT: Mini Jakobsen. Foto: NTB Scanpix

- Hvis Rosenborg vinner cupfinalen, er jeg enig med Mini. Hvis de taper, vil ikke folk huske Rosenborg som det beste laget denne sesongen - selv om de skulle ta to andreplasser. Sånn er fotballmekanismene, sier VGs fotballjournalist Knut Espen Svegaarden til VG.

Samtidig som at Strømsgodset har blitt hyllet for sin spillestil og tilnærming, har Per Joar Hansens mannskap blitt kritisert for manglende scoringer og offensivt spill.

- Rosenborg har vært solide defensivt i år, men jeg ser at de bare har sluppet inn ett mål mindre enn Strømsgodset, og jeg mener de (Godset) har spilt finere og mer underholdende fotball gjennom hele sesongen. Samtidig er det ikke bare sjampanjefotball de har bidratt med i det siste heller.

- Synes du Strømsgodset har blitt hauset opp i overkant mye i det siste?

- På slutten har de nok det. De har bare scoret fire på de fire siste kampene, men de har bare sluppet inn ett mål. Kampen mot Start var jevn, de kastet inn Kovacs og fikk sjanser etter dødballer. Det er noen nyanser i dette bildet, det er det ingen tvil om. Men hadde det ikke vært for at jeg var gammel Rosenborg-spiller, bor i Trondheim og holder med Rosenborg, hadde nok også jeg ønsket at Godset skulle få et gull etter 43 år. Det betyr enda mer for dem som by enn det gjør for Rosenborg og Trondheim.

Lite effektive

Svegaarden synes ikke Ronny Deilas menn har fått det til å stemme foran mål den siste tiden.

- Spillemessig har de hatt full kontroll i alle de siste kampene, men sluttproduktet har vært for dårlig. Effektiviteten har mildt sagt vært elendig. De har skapt 31 sjanser på de fire siste kampene og scoret fire mål. Da må du ha åtte sjanser for å score, og det er altfor mye.

Publisert: 04.11.13 kl. 12:34 Oppdatert: 20.05.16 kl. 00:50

Mer om Rosenborg BK